طالب الصندوق الوطني للضمان الاجتماعي من الزبناء ديالو باش مايتنقلوش للوكالات ديالو، ويوليو يتعاملو مع الموقع بطريقة إلكترونية، وهذشي تماشيا مع الإجراءات اللي تاخداتها الدولة باش تقلل من انتشار فيروس “كورونا” المستجد، وباش تحافظ على السلامة الصحية ديالهم. وقال الصندوق، فبلاغ ليه اليوم الأربعاء، توصلات “كود” بنسخة منو، بللي اللي بغا يوضع الدوسيي ديال الانخراط غايمكن ليه يحطو فاونفلوب ويديرو فبواطة غاتكون عند باب ديال الوكالات، بحكم أنها كلها غاتكون مسدودة، اما بالنسبة للخدمات لخرى فغاتكون متوفرة فالموقع الإلكتروني ديال “لاسينيسيس”. وحسب البلاغ، فبالنسبة للخدمات المتعلقة بالشركات، فغتتوفر فبلاطفورم “ضمانكم”، كيف غادي يكونو جميع الخدمات المتعلقة بالأجراء متوفرة فالبلاطفورم الخاص بيهم. وأكد البلاغ بللي وضع شهادة الحياة ولا الشهادة المدرسية مابقاش ضروري فالخدمات ديال التسليم، وهذشي حتى لإشعار آخر. وكشفات “لاسينيسيس” بللي جميع الملفات ديال التسليم اللي غايفوت الأجل ديالها ابتداء من اليوم الأربعاء 18 مارس غادي تبقى استثناء سائرة المفعول حتى لمن بعد أزمة “كورونا”. 
بسباب كورونا “لاسينيسيس” دارت مزية.. غاتسد وغاتقضي مصالح زبناءها عن بعد وحتى لإشعار آخر